
Grozījumi Apdrošināšanas līguma likumā
Izdarīt Apdrošināšanas līguma likumā (Latvijas Vēstnesis, 2018, 97. nr.; 2024, 38. nr.) šādus grozījumus:
1. Papildināt 8. panta pirmo daļu ar teikumu šādā redakcijā:
· "Lai veicinātu apdrošinājuma ņēmēja – fiziskās personas – izpratni par apdrošināšanas līguma noteikumu saturu, apdrošināšanas līguma noteikumus sagatavo vienkāršajā valodā, pēc iespējas ņemot vērā Starptautiskās Standartizācijas organizācijas standartos noteiktos vienkāršās valodas veidošanas principus un vadlīnijas."
2. Izteikt 12. panta pirmo daļu šādā redakcijā:
· "(1) Apdrošinātājs pirms apdrošināšanas līguma noslēgšanas paziņo apdrošinājuma ņēmējam apdrošināšanas līguma noteikumus rakstveidā vai ar cita apdrošinājuma ņēmējam pieejama pastāvīga informācijas nesēja starpniecību."
3. Izteikt 19. pantu šādā redakcijā:
· "19. pants. Apdrošināšanas polise
· (1) Apdrošināšanas līgums sastāv no apdrošināšanas polises, apdrošināšanas līguma noteikumiem, kā arī visiem šā līguma grozījumiem un papildinājumiem, par kuriem apdrošinātājs un apdrošinājuma ņēmējs ir vienojušies apdrošināšanas līguma darbības laikā.
· (2) Apdrošinātājs, noslēdzot apdrošināšanas līgumu, izsniedz apdrošinājuma ņēmējam apdrošināšanas līgumu – apdrošināšanas polisi, apdrošināšanas līguma noteikumus un citus dokumentus, par kuriem apdrošinājuma ņēmējs un apdrošinātājs ir vienojušies.
· (3) Apliecinājums par apdrošināšanas līguma noslēgšanu ir apdrošināšanas polise. Ja uz apdrošināšanas polises nav pušu parakstu, tas neietekmē apdrošināšanas līguma spēkā esību, ja ir ievēroti apdrošināšanas līguma spēkā stāšanās noteikumi.
· (4) Lai veicinātu apdrošinājuma ņēmēja – fiziskās personas – izpratni par noslēgto apdrošināšanas līgumu, apdrošināšanas polisē norāda visus apdrošināšanas līguma noteikumos ietvertos apdrošināmos riskus, atzīmējot apdrošinātos riskus un neapdrošinātos riskus. Neapdrošinātie riski ir tādi, kuri ir ietverti apdrošināšanas līguma noteikumos, bet apdrošinājuma ņēmējs nav izvēlējies tos apdrošināt."
4. Papildināt pārejas noteikumus ar 3. punktu šādā redakcijā:
· "3. Šā likuma 8. panta pirmās daļas 2.teikumā noteiktās prasības īpašuma apdrošināšanas, palīdzības apdrošināšanas, sauszemes transporta apdrošināšanas un nelaimes gadījumu apdrošināšanas līgumiem (atbilstoši Apdrošināšanas un pārapdrošināšanas likuma 19. panta pirmās daļas 1., 3., 8., 9. un 18. punktam) piemēro, sākot ar 2026. gada 1. augustu, bet pārējiem apdrošināšanas līgumiem (atbilstoši Apdrošināšanas un pārapdrošināšanas likuma 19. panta pirmajai un otrajai daļai, izņemot pirmās daļas 1., 3., 8., 9. un 18. punktu) - sākot ar 2027. gada 1. februāri."
5. Papildināt pārejas noteikumus ar 4. punktu šādā redakcijā:
· "4. Šā likuma 19. panta ceturto daļu piemēro, sākot ar 2026. gada 1. februāri."
Likums stājas spēkā nākamajā dienā pēc tā izsludināšanas.

